“วิษณุ” ชี้ พ.ร.ก.ฉุกเฉิน ยังจำเป็น เอื้อจนท.ปฏิบัติงาน คุม “โควิด” ทั่วประเทศ
“วิษณุ” เผย "ศบค." ประชุมหาข้อสรุปเรื่องขยายเวลา ที่จะสิ้นสุด 31 ก.ค.นี้ ชี้ความจำเป็น เอื้อจนท.ปฏิบัติงาน คุม “โควิด” ทั่วประเทศ
“วิษณุ” เผย "ศบค." ประชุมหาข้อสรุปเรื่องขยายเวลา ที่จะสิ้นสุด 31 ก.ค.นี้ ชี้ความจำเป็น เอื้อจนท.ปฏิบัติงาน คุม “โควิด” ทั่วประเทศ
22 ก.ค. 2563

นายวิษณุ เครืองาม รองนายกรัฐมนตรี เปิดเผยว่า การประชุมศูนย์บริหารสถานการณ์โควิด-19 (ศบค.) ที่มี พล.อ.ประยุทธ์ จันทร์โอชา นายกรัฐมนตรีและ รมว.กลาโหม เป็นประธานในวันนี้ (22 ก.ค.63) จะหาข้อสรุปเรื่องการขยายเวลาประกาศใช้ พ.ร.ก.การบริหารราชการในสถานการณ์ฉุกเฉิน (พ.ร.ก.ฉุกเฉิน) ที่จะสิ้นสุดในวันที่ 31 ก.ค.นี้
โดยระบุว่า ยังมีความจำเป็น เนื่องจากโรคติดต่อ แตกต่างจากการชุมนุมทางการเมืองที่สามารถกระชับพื้นที่ได้ แต่โรคติดต่อไม่สามารถกระชับพื้นที่ได้ จึงยังเห็นว่ายังมีความจำเป็นที่จะต้องประกาศใช้ พ.ร.ก.ฉุกเฉินทั่วประเทศ และหากจะบังคับใช้ พ.ร.บ.โรคติดต่อในแต่ละจังหวัดก็มีมาตรฐานแตกต่างกันและนายกรัฐมนตรีไม่สามารถสั่งการได้
ส่วนข้อเสนอให้มีการบังคับใช้ พ.ร.ก.ฉุกเฉิน ในบางพื้นที่นั้น นายวิษณุ กล่าวว่า เคยมีแนวคิดนี้ตั้งแต่ครั้งแรกที่พิจารณาใช้ พ.ร.ก.ฉุกเฉินแล้ว แต่หากเกิดกรณีเคลื่อนย้ายประชาชนไปยังพื้นที่ที่ไม่มีบังคับใช้ พ.ร.ก.ฉุกเฉินก็จะเกิดปัญหา
“ยังมีความจำเป็นทั่วประเทศ เพียงแต่ไม่ต้องเอามาตรการอะไรมาใช้ ซึ่งมี 6 มาตรการ เคอร์ฟิวก็เลิก ได้ประโยชน์อย่างเดียวคือ สนธิกำลังเจ้าหน้าที่ ซึ่งไม่มีกฎหมายใดให้สนธิกำลังได้ พ.ร.บ.โรคติดต่อ หมอเป็นคนใช้ ซึ่งไปสั่ง ตม.ไม่ได้” นายวิษณุ กล่าว
ทั้งนี้ นายวิษณุ ยังปฏิเสธที่จะแสดงความคิดเห็นถึงการขยายเวลา พ.ร.ก.ฉุกเฉินว่า ควรจะเป็น 1 เดือน หรือ 15 วัน เพราะต้องให้บุคลากรทางแพทย์เป็นผู้ประเมินสถานการณ์ ซึ่งยังไม่ทราบในรายละเอียดว่าจะมีการยกเว้นกรณีการชุมนุมทางการเมืองตามที่มีรายงานข่าวหรือไม่ ต้องรอให้ที่ประชุมหารือกันก่อน หลังจากนั้นจะเสนอเข้าสู่ที่ประชุม ครม.ในวันที่ 29 ก.ค.นี้